Bžingak benneꞌ zan ḻo yež Jerusalén ža Lni Paskoꞌ, naꞌ ža chope ža béngekleꞌ zaꞌ Jesusenꞌ ḻo yeženꞌ.
Naž wdíchjwgakeꞌ zin kaꞌ, naꞌ bžójgakeꞌ nich chejchággakeꞌ Jesusenꞌ, naꞌ wžéžeyaꞌagakeꞌ zižje, naꞌ wnnágakeꞌ: —¡Gaꞌn ẕen Dios! ¡Gaꞌn ẕen Benneꞌ ni zeꞌe ḻo wláz X̱anžonꞌ, naꞌ nna biꞌe benách Israel kaꞌ!
Jesusenꞌ bžeḻ-leꞌ to búrrodoꞌ, naꞌ wžíeꞌ-baꞌ kan nyejw ḻeꞌe yiche laꞌy, daꞌ ẕnnan:
Bi žébele ḻeꞌe, zoale yež Sión. Le wia nga, zaꞌ Benneꞌ nna biꞌe ḻeꞌe. Žieꞌ to búrrodoꞌ.
Kateꞌ gok daꞌ ni, bi bejníꞌigekle benneꞌ wsedle kaꞌ che Jesusenꞌ, san wdé naꞌ, kateꞌ bebaneꞌ Ḻeꞌ ḻo yeḻaꞌ got, naꞌ beyepeꞌ yaꞌabá che Dios, naž bejsáꞌ ḻážeꞌgakeꞌ daꞌ ni daꞌ nyejw ḻeꞌe yiche laꞌy kan žaḻaꞌ gaken chieꞌ, naꞌ ki goken chieꞌ.
Ḻezkaꞌ benneꞌ kaꞌ wnnítaꞌḻengakeꞌ Jesusenꞌ katenꞌ bḻižeꞌ Lásaro, bennenꞌ bgacheꞌe ḻo yežw ba, naꞌ besbaneꞌ ḻeꞌ ḻo yeḻaꞌ got, bzoa lígakeꞌ che daꞌ beneꞌ.
Ḻezkaꞌ che ḻen bžojgak benneꞌ kaꞌ, naꞌ bejchággakeꞌ Jesusenꞌ, danꞌ béngekleꞌ kan nak yeḻaꞌ wak ẕen naꞌ daꞌ beneꞌ Ḻeꞌ.
Naž benneꞌ yodoꞌ fariseo kaꞌ bcháḻjgakeꞌ ḻaꞌ ḻégakzeꞌ, naꞌ wnnágakeꞌ: —Nak biaꞌ bi be sákeꞌlžo gonžo. Le wia kan žónḻengak yógoꞌte benách Ḻeꞌ tẕen.